钦定古今图书集成/理学汇编/文学典/第105卷 > 郭第
## 钦定古今图书集成/理学汇编/文学典/第105卷 > 郭第

按《列朝诗集》，第字次甫，长洲人，隐于焦山，有向平五
岳之愿，自号《五游图》，其石曰“玉台执盖郎。”后嘉靖戊
午，宝应朱子价为南主客，建康顾孝常在，太常何元
朗方去翰林姑苏文德承、黄淳甫避寇客留都。次甫
至自泰山，与金子坤及孝常诸弟为文酒之会，篇篇
传播，海内以为美谈。次年次甫别去，登嵩山，返于岱，
至海上访异人于劳山，循海而返。五岳游其二遂不
复出。何元朗称其“江月不可留，山云坐相失”，及“娇英
被银床，葳蕤弄澄澈”之句，以为骎骎窥盛唐之室。又
有诗云：“世外风光君见否？岭云东去是蓬莱。”孙齐之
爱其神采，每为人诵之。